फिर से दौड़ने की उम्मीद लेकर इंदौर रवाना हुई प्रज्ञा
इंदौर के एमवाय अस्पताल में होगा प्रज्ञा के पैर का ऑपरेशन
भास्कर संवाददाता |मुलताई
लोगों की दुआ और उम्मीद के सहारे शनिवार को हिवरा निवासी प्रज्ञा के माता-पिता उसे उपचार के लिए एमवाय अस्पताल इंदौर लेकर रवाना हुए। डॉक्टर के गलत इंजेक्शन लगने से सात साल की प्रज्ञा का एक पैर खराब हो गया है। प्रज्ञा एक बार फिर से हंसने-खेलने लगे इसके लिए पूरा क्षेत्र प्रार्थना कर रहा है। प्रज्ञा के उपचार के लिए बीएमओ डॉ. रजनीश शर्मा ने इंदौर के एमवाय अस्पताल के सर्जन डॉक्टर संजय महाजन से चर्चा की थी। डॉ. महाजन ने पैर का नि:शुल्क ऑपरेशन करने की बात कही। इसके बाद बीएमओ ने प्रज्ञा के पिता से संपर्क किया और शनिवार को उसे इंदौर भेजा। शनिवार सुबह प्रज्ञा को इंदौर ले जाते समय उसके पिता कैलाश बोबड़े और मां उषा के चेहरे पर उम्मीद की किरण नजर आई। सात साल की प्रज्ञा को दो माह पहले सर्दी-खांसी हुई थी। पिता कैलाश ने चिखलीकला के डॉक्टर एस चंदेल के पास इलाज करवाया था। डॉक्टर चंदेल ने इंजेक्शन लगाया। इसके बाद प्रज्ञा का पैर सुन्न हो गया और घाव हो गया।
hin_Deva hin_Deva kas_Deva hin_Deva